Hilary Hahn (* 27 November 1979 –) is 'n Amerikaanse violis. Sy het dwarsoor die wêreld as beide solis saam met leidende orkeste asook as 'n solo-uitvoerder opgetree. Sy het ook 'n reputasie as 'n voorstander van kontemporêre musiek opgebou. Verskeie komponiste het al vir haar werke geskryf, insluitende die concerti deur Edgar Meyer en Jennifer Higdon, partitas deur Antón García Abril, en 'n viool- en klaviersonate deur Lera Auerbach. Hahn is op 27 November 1979 in Lexington, Virginië gebore. Sy het in Baltimore, Maryland grootgeword. Haar vader, Steven Hahn, was 'n joernalis en bibliotekaris. Haar oumagrootjie aan vaderskant was afkomstig van Bad Dürkheim in Duitsland. Haar moeder Anne was 'n rekeningkundige. Hahn het een maand voor haar vierde verjaardag begin viool speel. Sy het by die Peabody Instituut van Baltimore opleiding in die Suzuki metode ontvang. Sy het vir 'n jaar aan 'n Suzuki-klas deelgeneem. Sy het van 1985 tot 1990 onder Klara Berkovich in Baltimore gestudeer. Hahn het in 1990 op die ouderdom van tien jaar by die Curtis Instituut van Musiek in Philadelphia ingeskryf waar sy 'n student van Jascha Brodsky was.